"โกร่ง"เตือนศก.ยังผันผวนจากทฤษฎีคิวอี
วีรพงษ์เตือนไทยต้องระวังความผันผวน หลังยักษ์ใหญ่กำลังทดสอบทฤษฎีคิวอี
28 พ.ค. 2556

วีรพงษ์เตือนไทยต้องระวังความผันผวน หลังยักษ์ใหญ่กำลังทดสอบทฤษฎีคิวอี
นายวีรพงษ์ รามางกูร ประธานคณะกรรมการธนาคารแห่งประเทศไทย (ธปท.)  เปิดเผยว่า ภาวะเศรษฐกิจโลกยังมีความผันผวนมาก เป็นผลจากการที่สหรัฐยังออกมาตรการผ่อนคลายเชิงปริมาณ (คิวอี) เพื่อกระตุ้นเศรษฐกิจ รวมทั้งมาตรการคิวอีของญี่ปุ่นที่เข้ามาเสริม จึงทำให้สภาพคล่องล้นระบบการเงินของโลกและสร้างความผันผวนให้กับทั่วโลก โดยเฉพาะตลาดการเงินและตลาดหุ้นมีความอ่อนไหวตามกระแสข่าวที่เข้ามากระทบ เช่น ในสัปดาห์ที่ผ่านมาที่ตลาดหุ้นทั่วโลกปรับตัวลดลงอย่างหนัก หลังจากที่มีข่าวว่าธนาคารสหรัฐอาจจะยุติคิวอีก่อนกำหนด ดังนั้น ภาวะเศรษฐกิจโลกยังมีความผันผวนโดยอยู่ระหว่างการทดสอบทฤษฎีที่ไม่เคยใช้มาก่อน ดังนั้น ไทยจะต้องระวังให้มาก เพราะแม้แต่ประเทศยักษ์ใหญ่อย่างจีนเศรษฐกิจก็ยังอ่อนแรงลง
นายวีรพงษ์ กล่าวว่า โดยส่วนตัวไม่เชื่อว่ามาตรการคิวอีจะช่วยแก้ปัญหาเศรษฐกิจสหรัฐ และญี่ปุ่นได้ โดยมองว่าหากเศรษฐกิจจะฟื้นตัวได้จะต้องมีการค้นพบเทคโนโลยีใหม่ที่สำคัญและสามารถผูกขาดตลาดได้ เช่น การค้นพบพลังงานจากเชลแก๊ส ซึ่งถือเป็นภาคเศรษฐกิจที่แท้จริงมาหนุนหลังด้วย
นายวีรพงษ์ ในฐานะประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) กล่าวปาฐกถาในหัวข้อ "อุตสาหกรรมไทย ก้าวพ้นภัยพิบัติ" ว่า ขณะนี้สถานการณ์ภัยธรรมชาติจากภาวะน้ำท่วมใหญ่เมื่อปลายปี 2554 เข้าสู่ภาวะปกติแล้ว และการดำเนินงานกองทุนส่งเสริมการประกันภัยพิบัติ ถือว่าประสบความสำเร็จ ดังนั้น บทบาทของกองทุนภัยพิบัติควรลดลง เพราะไม่เช่นนั้นในอนาคตอาจประสบปัญหาได้ เพราะต้องไปแข่งขันกับประกันภัยของเอกชน